Cesarhanmun/geonobi-data huggingface dataset:
地名: 居昌 (慶尚道, 都護府)
年: 1494.0

○禮曹據慶尙道觀察使李克均啓本啓: "安陰縣人李永未妻玉今, 夫歿後隨舅姑以居, 一日歸寧于居昌縣, 私奴石乙萬等三人要於路欲汚之, 玉今固拒不從, 及還家, 石乙萬等又來侵逼, 玉今怒罵曰: ‘羯奴何無禮於守節之人若是, 寧死不受辱。’ 遂自縊而死。 其節義可尙, 請依《大典》, 旌門以勸後人, 石乙萬等所犯, 雖在赦前, 有傷風化, 不可不懲。 請全家徙邊。" 從之。
地名: 居昌 (慶尚道, 都護府)
年: 1510.0

○慶尙道
              居昌縣私奴金石, 値其母暴死, 自斫其指, 和藥以進, 其母復甦。 金石事母盡孝, 素爲鄕黨所稱。 觀察使以狀聞, 命旌門復戶。
地名: 居昌 (慶尚道, 都護府)
年: 1527.0

○丙申/聽啓覆。 承旨啓: "抱川囚私婢卵德, 淫其父干阿之, 遂殺其夫季孫, 罪其女則凌遲處死不待時, 其父則斬不待時, 初覆。" 上曰: "此事何如?" 領事李惟淸曰: "天地間安有是耶? 如此無疑之事, 不必待三覆也。" 上曰: "可。" 居昌囚李玉石, 同生兄玉連妻世非, 通奸罪, 絞不待時, 三覆, 依律。
地名: 居昌 (慶尚道, 都護府)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。

○都體察使柳成龍馳啓曰: "臣於本月初九日, 聞劉總兵在陜川, 卽馳到。 總兵許與相見, 頗從容。 臣極陳倭奴譎詐, 以和議緩天兵, 使不得求晋州, 而實行呑噬之志。 今本道與湖南, 危在朝夕, 懇乞馳救。 總兵曰: ‘吾志不行, 無可言者。 似聞賊已向全羅。 若此道不能遮遏, 則患不可勝言。 吾欲提兵往救, 而此處亦無軍兵。 曾招住居昌遼將, 使之來守高靈ㆍ陜川, 然後吾欲行軍, 而號令不行。 然若實知湖南被兵, 則當隨爾等所言而赴救。 須討一地圖, 詳載道路由經之路以來。’ 且言: ‘此處無一將官, 軍兵亦無一人, 何耶?’ 臣對 ‘諸將官, 初聚咸安, 退保各處, 而聞晋州之陷, 皆潰散, 向湖南以去。 曾已啓知國王, 必按律治罪, 但事勢危急如此, 望老爺亟速救濟。’ 總兵曰: ‘吾意亦然, 而不能自擅。 若體探全羅賊勢虛實, 則當卽進兵。’ 臣退, 畫地圖一件, 又爲稟帖以呈, 總兵見畢, 猶言諸將不行其令, 不得自便之狀, 縷縷不已, 而卽多發擺撥兒, 哨探宜寧之賊, 不無進戰之意, 故臣留在此處, 日日苦勸。 督捕使朴晋、助防將朴名賢、別將朴宗男, 只率疲兵五六百人, 同天將吳遊擊, 把截草溪, 而崔遠、李薲、李時言, 聞晋州之陷, 卽從居昌、咸陽等處而去云。 都元帥權慄催促移文, 來此不得尋覓, 不知在於何地。 自晋州之陷, 人心洶駭, 遠近之民, 荷擔而立。 湖南聲息斷絶, 只見權慄移文朴晋處云: ‘倭賊已入求禮, 將向谷城、南原。’ 以此觀之, 倭犯湖南, 似爲的然, 不勝痛憫。 此處之賊, 如宜寧、歧江等地, 設柵屯守, 其數甚多, 日日散出, 焚掠於三嘉、宜寧之境。 昨日距陜川四十里, 望軍傳告, 總兵披掛, 領軍將發, 而聞賊退去乃止。 今日, 宜寧體探未來。 若來, 則臣率巡察使金玏、接伴官徐渻等, 立庭泣請計料。 糧餉支供, 本道則處處蕩敗, 只以湖南諸邑出站, 艱難支度, 前來糧饌, 已爲垂盡, 近日則繼軍路絶。 又全羅各邑之民, 聞其道有賊變, 驚動逃散, 不能禁止。 今, 吳遊擊駐草溪, 陜川有劉揔兵, 居昌又有遼將五員駐軍; 大丘、密陽直路各站, 亦有往來天兵, 或多或少。 出站諸邑, 隨其所在, 顚倒追隨, 人困馬斃, 氣力都盡。 若過數日, 已輸之糧竭盡, 繼運之穀無路, 千思百計, 實無所出, 而戶曹判書李誠中, 又於本月初七日, 以病身死, 無調發重臣。 事事如此, 痛憫罔極。 朝廷急察兩湖危迫之勢, 連續致懇於經略、提督等衙門。 今雖已晩, 庶有可救之望, 而調糧之員, 亦急時差送。"
地名: 居昌 (慶尚道, 都護府)
年: 1595.0

○接伴使李恒福
              
                【不根持論, 好詼諧, 無實才, 徘徊於是非之間。】
              馳啓曰: "天使, 近日乃分付曰: ‘將移密陽’ 云。 密陽一境, 萑莽極目, 不見人烟, 城內舊基, 只有數家, 止接極難。 沈遊擊慮我國支供之難, 欲令倭人, 來供於密陽。 虛的雖未詳知, 論以事體, 則天使時在我地, 而不能支供, 至使賊人來供, 甚爲未安。 天使旣在其處, 我國之人, (答)
                〔若〕
              無支供, 則所留者極少, 大小倭奴, 十、百爲群, 紛然來集, 此亦倭營。 天使進駐, 非出於自已之見, 必有主張分付之處, 而天使在北京時, 賊曰: ‘必須天使出來, 吾乃退’, 則不待賊退, 而天使已渡江; 及到京城, 則又曰: ‘必須來駐南原, 吾乃退’, 則又來居昌; 今賊又曰: ‘必須來駐密陽, 吾乃退’, 則又欲進駐密陽。 以此料之, 操縱伸縮, 一在於賊, 不在於天使。 今往密陽, 賊若曰: ‘必入吾營, 吾乃可歸’, 則以從前如彼之擧, 安知不入賊營, 而堅駐密陽之理乎? 近觀沈遊擊, 則一向催他天使速入海邊; 天使, 則一向催賊渡海。 今欲令倭人, 來供天使於密陽, 安知遊擊深密之計? 深料其賊未渡海, 則天使不入賊營之勢, 催天使少進一步, 旣駐密陽之後, 托以朝鮮難供, 盡使倭人來供, 坐令天使, 不知不覺, 忽在賊營之計也歟? 此則臣之一時偶然區區之過慮事。"
                【九月初二日, 成(貼)
                    〔帖〕
                  。】
              上下備邊司。
地名: 居昌 (慶尚道, 都護府)
年: 1597.0

○辛丑/慶尙觀察使李用淳馳啓曰: "黃石山城敗沒時, 居昌縣監韓詗, 以募軍事在外, 妻李氏
              
                【李廷馣之女弟也。】
              在城中時, 賊已犯城, 寄書于韓詗曰: ‘今我猶可出避, 但城中之人, 以居昌軍民之潰散, 歸罪於郞君, 至以婢代妻, 入城爲言, 妾若先出, 則累必及郞君, 妾當死於此, 以報郞君。 郞君若不及來而城已陷, 則勢必奔竄, 玆將白金數兩, 以爲救急之資。’ 城將陷, 知不可守, 與其女韓氏, 自刎同死, 侍婢一人, 亦自刎以從之。 咸陽郡守趙宗道, 挈妻子, 入守山城, 賊勢已急, 城中潰散, 宗道馳往白士霖, 要有講議,
                【士霖, 以金海府使, 爲守城主將者也。】
              已爲逃避, 往見郭䞭於南門, 執手相告曰: ‘勢已至此, 有死而已。’ 遂與其子英混及郭䞭, 皆被殺。 右人等, 皆視死如歸, 從容自處, 各別褒崇, 以爲風化之本。"
地名: 居昌 (慶尚道, 都護府)
年: 1599.0

○乙亥/獻納具義剛
              
                【奔走權門, 有同奴隷。 附托時議, 忝登臺閣, 識者無不唾罵。】
              啓曰: "守令之職, 係生民休戚。 兵亂之後, 列邑同然蕩敗, 字牧之任, 尤爲關重。 旣赴之後, 頻數遞易, 重貽民弊, 差遣之際, 不可不擇。 善山府使朴錫命, 雖有勇力, 爲人狂悖, 居昌縣監黃三畏, 人物凡庸,年且衰耗, 俱不合蘇殘起廢之任。 請竝命遞差。" 答曰: "竝依啓。"
地名: 居昌 (慶尚道, 都護府)
年: 1609.0

○己酉十一月初十日丁亥禁府啓曰: "白士霖事, 議于大臣, 則領議政李德馨以爲: ‘白士霖以守城武將, 城陷而與母妻獨全, 乃令郭䞭、趙宗道駢死凶鋒, 其跡可疑, 而南中士子之至今憤惋者, 亦以此也。 但以獄體言之, 士霖再囚牢獄, 受刑累年, 公證可當人如朴明搏等及郭䞭所率居昌官奴春福等, 備盡推閱, 屢蒙先朝參酌處置之恩。 故中間因臺諫論啓, 囚訊累月, 而終乃有減死之命。 以一罪而論訊七八年, 蒙恩赦亦累次, 更將議獄, 恐妨事例。’ 左議政李恒福以爲: ‘前日白士霖在獄時, 臣聞朴明搏所供詳言其時事。 後見明搏偶問之, 則云: 「城將陷, 欲從大將進退, 使婢探視, 則母妻妾等明燈鼎坐。 我則明知其不先出。 對獄不敢不以實供。」 云云。 臣只聞此言, 故曾於先王朝獻議, 云: 「不能守城罪, 固有矣, 謂之棄城, 難以成獄。」 今不敢別有所獻。’ 領府事尹承勳以爲: ‘臣曾爲慶尙監司, 粗聞白士霖事狀, 心常痛憤。 其後朴明搏供辭, 似爲明白, 臣始疑信, 至今不得實狀矣。 大抵在先朝, 累年囚訊, 終乃減死, 今難更議。 伏惟上裁。’ (大臣之意如此, 上裁施行。" 啓)判付內, "罪在必誅, 已經先王恩宥, 依大臣議施行。"先是, 丁酉之亂, 黃石山城被陷, 義兵將郭䞭、趙宗道等皆死之。 而守城將白士霖與妻子獨全, 故南中人疑其先棄城走。 至是鄭仁弘使其門徒進章, 請殊之。 王下禁府議。
地名: 居昌 (慶尚道, 都護府)
年: 1617.0

○傳曰: "前有法宮重建之擧, 而莞島、邊山材木, 多斫如此, 其濫斫條數, 遣宣傳官詳細擲奸以來。" 【法宮卽景福宮也。 雖樑楹壯偉, 間架不夥, 又無別殿、別堂、後庭之室, 故不便於燕居。 自祖宗只行大禮於法宮, 常居昌德宮。 今作仁慶宮, 繼作慶德宮, 樑楹雖小, 間架十倍法宮, 別殿以十數, 橫包仁王山面, 土木之麗, 粧飾之侈, 古未嘗有也。 其用財, 先用各道扶助米布, 又取中外軍儲。 繼置調度使、調度將、調度官、伐木･埋炭･吹鐵等官百餘人, 分行八路, 所在掊克取辦。 或以一二同木, 分給一道民結, 一結所得不過數寸。 謂之貿辦, 而百倍取償。 奉使之人, 多用市井奴隷之徒, 所收之貨, 太半自盜, 期月之間, 有致大富者。 王常曰: "吾以疾病, 不得已爲此役。 然皆出於別備, 非取諸民也。 早晩重建法宮, 方用民力, 中外宜預知之。"】
地名: 居昌 (慶尚道, 都護府)
年: 1647.0

○慶尙道
              居昌人崔後遠, 爲其奴命詳所弑, 拿致命詳等四人, 設三省以鞫之, 獄成皆伏誅。
地名: 居昌 (慶尚道, 都護府)
年: 1679.0

○壬申/引見大臣、備局諸臣。 左議政權大運曰: "向者有一匿名書, 掛於闕門至近地。 柳赫然見之, 通于首相積及臣。 其書有某某人怨國, 期日作亂等語。 其末曰: ‘北部士奴居昌, 若執訊則可知。’ 云。 危疑之際, 不可置之, 故北部居辛聖老奴巨淸者, 昨已捕來, 令捕盜廳, 以江都投書及凶疏節次發問矣。" 大司憲吳挺緯曰: "其書中所載九人, 不可不問。 初若不見則已, 大臣今旣見之, 且得居昌, 不可不問。" 上曰: "九人爲誰?" 禮曹判書吳始壽曰: "此人亦不必上聞。" 獻納李壽慶請移送禁府, 大運曰: "姑宜令捕廳治之。" 壽慶又言: "名入掛書者, 不可仍在將任。" 上曰: "此則不可。" 始壽曰: "壽慶之言, 非謂他人, 不可使名入書中者, 治居昌之意也。" 吏曹判書洪宇遠曰: "投書人旣不可得, 而今方處處設伏, 過者輒捕。 以此人心騷擾, 行旅不通, 此可罷也。" 上從之。 大運以大臣以下名入凶書者, 宜有處分爲言, 上命遣史官于大臣, 諭以勿待罪, 諸臣則令政院分付。 大運仍請勉起許積, 上從之。 上以許穆新自鄕來, 令該曹覓給家舍。

○癸酉/領議政許積上箚祈免, 上寵諭之, 仍命承旨, 往與偕來。 積乃入見, 以掛書謄本上進曰: "其言雖似虛妄, 而居昌旣有其名, 亦難仍置。 使捕廳問之, 則居昌稱此必李煥所爲。 煥與其主辛聖老爭僕, 渠代主訟辨, 而多所折辱, 故煥必因此陷害矣。 不然, 人奴之名誰知者? 此言似有據, 煥已令捕致, 而此則不可不送王獄嚴治之。" 上可之。
地名: 居昌 (慶尚道, 都護府)
年: 1729.0

○引見大臣、備堂。 右議政李台佐奏: "義禁府以李弘邁議讞事, 請議, 大臣未免失體矣。 請禁堂推考。" 上問判義禁金始煥, 始煥對曰: "弘邁以大同米作錢九百二十餘兩, 皆私用, 自服。 律文贓四十貫以上, 皆極律, 而人命至重, 故以議大臣爲請矣。" 上曰: "不斬朴致遠, 而獨斬弘邁, 則不亦謬乎?" 命詳考文案稟處。 台佐陳: "亂後, 嶺南則送李宗城曉諭。 趙顯命, 今因實錄奉安, 下往湖南, 請歷路曉諭。" 允之, 仍命湖西, 一體曉諭。 訓鍊大將李森請北京賞銀, 出征將士外, 扈衛軍兵, 一體分給, 允之。 森奏三軍門巡邏, 請依古例, 分日, 允之。 台佐稟昨年因臺言竄配者, 至李濟兼, 台佐曰: "變亂之際, 走還其家, 罪不輕矣。" 上曰: "仍。" 至李之榦ㆍ金沃ㆍ李萬春, 上曰: "放送。" 至韓師億, 台佐曰: "此人締結雜類至此矣。" 上曰: "減等。" 至權叙經, 上曰: "減等。" 至鄭思孝, 趙顯命曰: "思孝之罪, 南中人藉藉言之。 弼顯雖極凶, 若不與監司相通, 則必不敢驅兵直扺營下矣。" 吏曹判書李㙫曰: "終不追捕弼顯者, 極可疑矣。" 禮曹參判宋寅明曰: "弼顯有所恃, 故驅兵直到矣。" 上曰: "仍。" 至朴景淳ㆍ李慶佐ㆍ楨佐ㆍ命佐ㆍ李千祿ㆍ姜栢, 上曰: "仍。" 至炤, 炤, 杭之子也。 上曰: "先朝時免坐之人, 今何可置之絶島乎?" 大司成趙顯命曰: "此人行止凶惡, 垂其頭髮, 不見天日云矣。" 上曰: "炤之啓, 卽李夏源所發, 而出於倉卒間, 慮患之意, 無深意矣。 安置本郡, 使其官長, 拘束好矣。" 仍命依前放歸田里。 至裵胤命, 寅明曰: "其人頗有才, 而不吉云矣。" 㙫曰: "聞胤命爲人, 極其奸詐矣。" 上曰: "仍。" 至金海嗚ㆍ全近思ㆍ金泰壽ㆍ李文標ㆍ李熙齡, 上曰: "放送。" 至李太元, 台佐曰: "敎文中一字贊改者也。" 顯命曰: "逆鏡所謂不負朋友, 卽指太元云矣。" 上曰: "鄭錫三, 前言太元之助一字, 何重罪耶云矣。 特爲減等。" 寅明曰: "象極之用律斑駁。 若以逆律用之, 母當爲婢子, 當處絞, 而子與姪, 皆爲奴絶島, 其母則在家, 律名無着落。 其姪比其子, 似有差等矣。" 顯命曰: "象極, 以景宗大王八年, 書於賊陣報狀中, 情狀極凶矣。" 上曰: "八年之說, 極凶獰。 此何可論也?" 上曰: "閔哥、尹哥, 眞難兄難弟者也。 尹哥一族, 置之一島, 亦多可憂, 依閔哥例, 十四歲以下放送。 其餘幷與閔哥, 分配水陸, 則在渠爲量移, 又無後慮矣。 閔、尹族類及麟佐族黨, 分付配所官, 着實點考可也。" 刑曹參判蔡彭胤、參議李承源進刑曹罪人抄出冊子。 至李畬, 上曰: "仍。" 至金泰潤ㆍ華潤, 彭胤曰: "泰潤與彦良, 爲從兄弟, 而不爲慶弔云矣。" 上曰: "放送。" 至柳耒ㆍ柳楳, 徠之同生也。 上曰: "仍。" 至南夏運, 台佐曰: "夏運, 卽義徵女壻, 而與徠相親矣。" 尹東衡曰: "不可輕議矣。" 上曰: "放送。" 至李審ㆍ全益敏, 上曰: "仍。" 至沈尙觀, 台佐曰: "韓、柳席上一株松等語, 可疑矣。" 顯命曰: "江女媒婚, 卽與水賊交通, 買船時隱語云矣。" 寅明曰: "成衍以誣告伏法, 而獄情陰秘, 不可經放矣。" 顯命曰: "臣自都巡撫陣中上來時, 到陽智佐贊陣, 聞竹山
              彌勒村
              宋哥一門, 盡爲從賊, 方釀酒積粟, 爲迎賊計云。 及成衍發告尙觀等, 後其宋哥, 多入於獄事, 與臣佐贊陣所聞相符。 尙觀之獄, 極殊常矣。" 上曰: "仍。" 至柳慶裕, 上曰: "此人入於壬寅獄者也。 此亦出於疑慮, 而孤鼠腐雛, 何足數哉?" 顯命曰: "慶裕壬寅獄事, 極殊常, 而一鏡周遮, 故吳瑞鍾經斃, 慶裕亦不得究問矣。" 上曰: "一鏡之不爲究問瑞鍾、慶裕者, 以渠之所爲, 必發露故也。" 仍命放送。 上曰: "申正模何如?" 顯命曰: "正模爲居昌縣監時, 賊兵猝至, 正模逃走, 故監司決棍。 朴鏜則以淸州牧使逃走, 而謂有報備局之事, 而除拜牧使。 正模則尙在謫籍, 臣未知其均一矣。" 上曰: "放送。" 顯命曰: "韓日運事, 亦與正模同矣。" 上曰: "亦放送。" 始煥請還收李景說禁錮, 上不許。 且敎曰: "聞柳綎則治績爲一道最, 而景說則極貪汚矣。" 寅明曰: "前淸州牧使趙彦臣, 當亂赴任, 無異虞詡之赴朝歌, 掃除餘賊安集。 民人以御史金始炯狀啓見之, 治爲一道之最, 且上送賊魁妻紫貞所告, 諸賊逆節狼藉。 或正法或杖斃, 而見漏於原從, 宜追入矣。" 上曰: "熟馬賜給。" 寅明曰: "變亂時, 慶尙監司黃璿之功最多, 宜錄勳, 而今則事過矣。 軍官金振玉, 以大丘營將之有病, 差假營將, 領軍至陜川, 多有軍功, 而見漏原從。 高靈縣監兪彦哲, 則初以李普赫中軍, 分兵往守賊路, 陜川賊平後, 進次牛頭嶺下, 以逼希亮之壘。 草溪郡守鄭暘賓, 則從李普赫平陜川, 又於希亮被擒日, 同爲進軍居昌, 而賞止陞敍, 不入原從, 慨然矣。" 上曰: "黃璿不過職分內事矣。" 台佐曰: "振玉憑藉黃璿傳令, 拿入李廷弼於五里之外, 縛送巡營, 故李宗城爲御史時, 以爲: ‘廷弼旣經承旨, 假營將何敢拿入?’云, 而捉入振玉, 決棍五度云矣。" 寅明稟, 書院不稟朝家新建者, 及疊設者毁撤, 當自何年爲斷? 上曰: "以己亥成命後爲斷可也。" 命宥前相臣鄭澔及丁未陳奏使臣。 上問台佐曰: "鄭澔, 卿於頃者, 微發其端, 澔所爲雖痛駭。 蓋其年老衰敗, 非昔日鄭澔也。 放釋何如?" 台佐曰: "同罪之人, 一放一仍, 臣以是有所達矣。" 上曰: "向來見之, 則衰敗無知。 所犯雖重, 此非衰耗之人所可辦也。 死於謫所, 則何異於朝家殺之耶? 經年遠竄, 罰已行矣。 特爲放送。" 台佐曰: "沈壽賢, 昨年奉使時, 受罔極之辱, 爲人臣子, 所當以死爭之, 而不能爲之。 此豈非其罪乎? 然適會雍正之狠愎自用, 不能容人力, 而至於受辱之境。 伊時臺臣, 只以一時憤惋之意發告, 而不擇措辭, 壽賢情勢, 則極冤枉矣。" 上曰: "陳奏三使臣, 臺臣請罰, 而本事已洞燭, 故上使之啓, 經歲靳允。 末梢參酌付處者, 意亦有在故也, 今則罰已行矣。 副使以他罪被配。 上使、書狀, 竝放送。" 司諫尹東衡傳前啓, 不允。 持平李性孝傳前啓, 不允。 又啓: "炤以賊杭子, 處身行事, 爲世指疑, 自先朝臺啓之經年爭執, 旣出深惡痛嫉之意, 昨年島配, 又出爲國長慮。 徑先特放, 大咈物情, 請還收放歸田里之命。" 不允。
地名: 居昌 (慶尚道, 都護府)
年: 1745.0

○諫院
                【正言金履萬。】
              申前啓, 不允。 又啓: "居昌府使李載文, 曾任把摠, 侵漁部曲, 且行己有疵, 爲世所唾。 請削版。" 上曰: "拿問處之。" 又啓: "益山郡守金必祜災結五百結及牟麥還穀, 發賣取利, 屬公官婢放贖捧錢, 以私憾杖殺士人朴日省。 請拿問嚴覈, 依律勘斷。" 允之。
地名: 居昌 (慶尚道, 都護府)
年: 1786.0

○判下輦路之上言一百五十餘度。 長湍人邵泰碩上言: "自謂系出康節, 而大明左統府邵英
              
                【《明史》作榮。】
              後孫也, 乞免軍籍。 判曰: "無論康節後孫, 統府後孫, 豈可侵徵。 分付道臣。" 全羅道進士李敬緝等上言: "故縣監梁子澂, 卽己卯名賢山甫之子。 受業於先正臣金麟厚, 麟厚大奇之, 以女妻之。 遂專意學問, 造詣日深, 爲先正臣李滉、李珥、成渾諸人所推許, 而鄕人以孝聞于朝, 拜居昌、石城兩邑宰。 其後先正臣宋時烈, 撰狀稱揚, 而尙闕俎豆之享。 若於麟厚之祠, 以此配食, 何異考亭之勉齋乎?" 下禮曹, 禮曹言: "粤自肅朝丁丑, 湖南章甫, 請以子澂, 配食於筆巖書院, 而迄今未施者, 已是士林之抑鬱。 請上裁。" 敎曰: "以先正之女壻, 接先正之嫡傳, 又出入諸先正之門, 許令配食, 義無不可。 況於先正家, 纔親撰祭文賜祭, 又命錄後。 此時此擧, 事不偶然。 許之。" 又啓言: "抱川人鄭淳上言, 其先祖贈吏曹判書希登, 請依持平金䃴例, 贈諡矣。 希登, 乙巳死直顚末, 昭載國乘, 則宜在太常議諡之列。" 下吏曹。 吏曹啓: "希登實蹟, 旣在國史, 且有同時, 死直人金䃴賜諡之例。 況今舊申重回, 士林增傷, 特許賜諡, 恐合褒忠之方。" 敎曰: "議大臣。" 旋竝賜諡。 吏曹又啓言: "知禮人李遂泰上言, 其先祖淑琦, 請蒙節惠之典矣。 淑琦, 官戶曹判書, 錄一等勳, 在法當易名。 雖過百年, 不宜終靳。 請下弘文館。 尙州人李國培等上言, 本州忠烈祠配享人, 故忠臣金宗武, 卽副提學就文之子。 壬辰倭奴入寇, 宗武以沙斤察訪, 隷李鎰軍中, 軍敗, 宗武與尙州判官權吉竝死之。 事在《懲毖錄》中, 業已旌閭, 請蒙貤贈云矣。 多士陳請, 公議可見, 請依施。" 允之。 又啓言: "楊州人李海普上言, 其先祖忠肅公
              李尙吉, 立慬江都。 請依金尙容、宋時榮等例, 竝蒙不祧之典矣。 尙吉死義, 昭載國乘, 一體不祧, 無所不可, 勳臣外不祧, 旣非國典。 請上裁。" 批曰: "宋時榮, 旣許不祧。 此無異同。 許施。"
地名: 居昌 (慶尚道, 都護府)
年: 1814.0

○禮曹, 以各式年京外忠、孝、烈狀報政府, 分等抄啓。 忠臣旌閭秩。
                【京居故學生李興植, 辛未西賊時, 從其兄祜植, 郭山任所及賊突入奮罵遇害。】
              孝子旌閭秩。
                【京居故府使沈養之, 故庶尹丁志德, 故良人池道榮, 故副正申韺, 故都正黃運祚, 贈敎官李復運, 故學生韓光益, 故童蒙愼根秀, 水原府故正言崔道文, 故進士崔受復, 積城庶人李厚孫, 鎭岑故士人柳東爀, 全州故士人趙大壽, 延安故官奴李昌梅, 安邊故學生柳仁淸, 咸興故學生朱欽烈。】
              孝婦旌閭秩。
                【豐川閑良朴震杓母崔姓, 原州故業儒李童錫妻金氏。】
              烈女旌閭秩。
                【京居故士人申錫殷妻愼氏, 故士人沈宅模妻李氏, 故將仕郞朴敬植妻郭氏, 故學生李明誠妻韓氏, 故學生趙旭永妻洪氏, 故出身徐命俊妻金姓, 故學生李羲龜妻兪氏, 故學生南秉憲妻徐氏, 故通德郞鄭昇燠妻李氏, 士人愼師一妻元氏, 故學生許晩妻李氏, 士人權仁壽妻李氏, 故學生尹佐烈妻李氏, 開城府故士人林景立妻朴氏, 故副司果劉順龍妻張氏, 水原府故下吏羅繼述妻朴姓, 故旗牌官朴奎淵妻兪姓, 始興故學生柳最寅妻金氏, 永平故學生金學禮妻成氏, 陽川故士人權攸妻丁氏, 公州贈參判崔相奎妻文氏, 淸安故士人洪在範妻金氏, 天安故良人白東齊妻崔姓, 臨陂故士人趙益淳妻金氏, 金堤故士人李晩得妻朴氏, 光州故閑良吳次培妻白姓, 法聖故閑良宋允之妻朴姓, 古阜故士人李始采妻柳氏, 大丘故士人李咸厚妻尹氏, 永川故良人朴千億妻崔姓, 聞慶故士人鄭渭妻申氏, 英陽故士人李壽延妻李氏, 居昌故士人卞東賢妻李氏, 靈山故學生裵允徽妻權氏, 昌原故業儒朴擎天妻裵氏, 慶州故士人崔宗白妻鄭氏, 楊口故學生鄭橒厦妻朴氏, 洪川故士人閔建洙妾李姓, 安峽故學生李㫼妻李氏, 春川故士人崔瑞妻李氏, 海州故士人李尙祖妻梁氏, 黃州故士人安得濟妻金氏, 瑞興故閑良嚴東延妻吳姓, 義州故士人白允希妻趙氏, 成川故學生金大白妻金氏, 故學生洪尙一妻朴氏, 順川故學生李昌國妻金氏, 嘉山故學生金仁識妻吳氏, 安北兵營吏金錫履妻金氏, 厚州鄕人元光華妻姜氏, 鏡城故學生玄啇枻妻鄭氏。】
              孝女旌閭秩。
                【大丘故士人李咸厚兩女兒。】
              忠臣贈職秩。
                【居昌故監務李智活, 端宗遜位, 棄官自靖者也。 溫陽故士人姜玳, 戊申逆變, 倡義討賊者也。 晋州故義兵將許國柱, 倭變倡義入守晋陽者也。 慶州故奉事白
                  以昭, 倭變倡義丁酉戰亡者也。 慶山故參議張夢紀, 倭變倡義殉節於唐橋之戰者也。】
              孝子贈職秩。
                【京居故通德郞金義集, 故學生尹恒東、李羲龜、南鏽, 水原府故士人金星烈, 開城府故士人韓道奕、禹得龍, 富平故衛率南淵, 洪陽故進士李彪, 藍浦故通德郞李基商, 報恩故僉知黃遇河, 故士人宋保相, 沃川故士人鄭利濟, 鎭岑故士人李乘, 牙山故士人朴履和, 長興故士人趙碩泰, 全州故郡守李汝忠, 興陽故士人秦聖夏, 羅州故士人羅尙紀, 彦陽故進士徐錫麟, 金山故士人曺世龍, 安義故學生愼守沉、知禮故學生李衒績, 晋州故學生鄭鉉毅, 安東故生員申光集, 平海故士人黃命圭, 洪川故士人閔光魯、閔百珍, 春川故學生韓德祚, 海州故士人金百源, 長淵故士人白鴻儀。】
地名: 河東 (慶尚道, 都護府)
年: 1419.0

○速古赤林昇富貸死贖杖一百, 永充河東縣官奴; 妓鳳紹蓮贖杖八十, 還屬公州官婢。 昇富詐傳上旨, 盜用尙衣院物, 又潛通鳳紹蓮, 盜御府物以與之。 當內宴之日, 於上前與鳳紹蓮私戲, 下義禁府鞫之, 獄成當斬, 上特從末減施行。
地名: 河東 (慶尚道, 都護府)
年: 1420.0

○上還宮, 語元肅曰: "治國平天下雖大, 齊家最難。 恭妃性無妬忌, 父王亦以此素稱之。 卽位之初, 誠妃選進本宮婢名小婢者爲侍女, 予令給事于前, 未幾移定他任。 小婢妄意恭妃所爲發憤, 形於言語。 一日, 恭妃解衣, 令小婢藏之, 小婢密自裂壞, 事覺訊之, 未得隱諱, 乃曰: ‘忽然有裂壞之情, 故裂之。’ 予欲卽下有司, 明正其罪, 適其時大旱, 故只杖之, 黜還于誠妃殿。 昨因薔薇之事, 具啓于父王, 父王以謂: ‘晩啓。 爾以此議於大臣以啓。’ 又前日所囚富貴者, 所犯無他, 母后生時, 以乳媪之子佛丁, 屬予爲洗(水)
                〔手〕
              間別監, 未幾薨逝。 予問洗手間別監之有故者, 皆曰: ‘富貴願免此任。’ 卽(似)
                〔使〕
              
              佛丁代之。 富貴謝於東殿, 其欲免之意著矣。 此奴, 自我大君時根隨久矣。 至是, 略無顧戀之意, 故疾而囚之耳。 不須取辭, 卽令杖之, 定于苦役。" 又曰: "劉沈所犯稍輕, 已奉宣旨放之, 可還定河東官奴。" 柳廷顯、朴訔、李原、卞季良議曰: "薔薇、小婢等所犯, 皆當論以叛逆, 宜同三省委官鞫訊, 與衆棄之, 劉沈亦當死, 然上敎如此, 不敢更啓。" 上曰: "小婢等事, 言之猶愧, 何煩三省委官乎? 領議政旣爲都提調, 其忘勞親問取辭。"
地名: 河東 (慶尚道, 都護府)
年: 1430.0

○庚辰/受常參, 視事。 刑曹啓: "河東縣人船匠吳富令, 與私奴金元、船匠金莫同ㆍ宋末訖, 鬪殺補充軍宋若老。 富令律該處絞, 餘竝杖一百。" 命依所啓, 唯富令減一等。 仍謂左右曰: "鬪歐殺人者, 非謀故殺也。 事若見著, 則其死可知, 若暫與鬪歐之後, 病死限內, 則以爲殺人而殺之, 甚可憫也。" 許稠對曰: "此誠可疑。" 上曰: "鬪歐殺人者, 可活則活之可也。"
地名: 河東 (慶尚道, 都護府)
年: 1449.0

○己巳/左承旨趙瑞安申: "慶尙道
              河東人鄭孝禮供招: ‘父陽阜以財産奴婢, 給孝智、孝禮, 不給孝仁、孝義, 以此素不睦。 一日, 里人朴准德以孝義爲盜賊, 互相鬪詰, 父怒孝義不肖, 使執之, 我追之, 捽其髮, 孝智從旁射殺, 故不禁止。’ 孝智供招: ‘父以一時之怒, 遽命射殺, 以宿嫌樂從父偶爾之言, 再射虛怯處, 植木縣之以環刀, 擊其首, 又恐其復生, 乃更擊之, 卽令致死。"
地名: 河東 (慶尚道, 都護府)
年: 1459.0

○傳旨義禁府曰: "官奴永屬宦者茂朱
              鄭存、寧海
              柳漢、珍島
              劉進、濟州
              金潔、盈德
              吳栗山等放送, 還給家産從仕。 珍島
              金革ㆍ鄭福ㆍ趙生、巨濟
              李孝智ㆍ李春ㆍ文仲善、南海
              李岡、康津
              化繼山、河東
              安遇祥、金山
              黃思義、固城
              朴存壽、南海
              崔岑、旌義
              黃義之ㆍ朴漢、泗川
              金德恭、咸悅
              李澗、咸從
              金從直等, 自願外方移, 永屬木川
              崔濕, 外方從便。"
地名: 河東 (慶尚道, 都護府)
年: 1464.0

○癸巳/御康寧殿。 工曹判書金守溫、同知中樞院事梁誠之、行上護軍宋處寬、都承旨盧思愼等入侍, 設酌。 河東府院君
              鄭麟趾啓: "司直許混因奴婢爭鬪事, 到臣家終夜搪突, 臣切痛之。" 命下混于義禁府。
地名: 河東 (慶尚道, 都護府)
年: 1465.0

○以金處義弟處貞屬巨濟官奴, 處智屬南海官奴, 壻李祐甫ㆍ姪金文孫孽叔金夢松, 竝遠方安置, 崔閏兄演屬固城官奴, 孽弟濟用監奴水連屬河東官奴, 姪孝同安置康津。 廣州人崔守山, 閏伴儻也, 與諸員李春生, 捕閏允演以告, 卽命守山、春生各超二資給, 米各五石綿布各十匹, 其餘隨從軍士, 各給綿布二匹, 別到二百。
地名: 河東 (慶尚道, 都護府)
年: 1466.0

○己卯/時, 姜希孟以服制, 未得赴拔英試, 意甚悵恨。 上聞之, 更召未赴文臣, 凡百餘人。 御思政殿, 又出御製詩九章以試之。 其一章曰: "天地運四序, 帝王參四儀。 莫非法天地, 治道何異宜?" 其二章曰: "上古民俗醇, 標枝而野鹿。 軒轅德亦盛, 如何始爭奪?" 其三章曰: "唐、虞尙揖讓, 端拱號無爲。 三苗與匈奴, 如何累盛時?" 其四章曰: "三王禮義備, 人文無以加。 時雍與風動, 不逮問如何?" 其五章曰: "秦皇肆威暴, 萬世稱不仁。 如何廢封建, 至今猶相因?" 其六章曰: "漢
              高困平城, 武帝空幕北。 畢竟所成就, 得無優與劣?" 其七章曰: "光武致中興, 功業古所無。 如何爲老胡, 傲視期竝驅?" 其八章曰: "唐宗恢武烈, 宋祖傳忠厚。 規模固相殊, 末流弊同不?" 其九章曰: "王道無不同, 孰得而孰失? 何捨而何取, 何懲而何法?" 以河東君
              鄭麟趾、蓬原君
              鄭昌孫、高靈君
              申叔舟、戶曹判書盧思愼、刑曹判書洪應、漢城府右尹李坡、中樞府同知事徐居正等爲讀券官。

○傳旨刑曹曰: "前龍宮縣監宋守殷, 決杖一百, 屬官奴。 前陜川郡守權得經、永川郡守申命之、眞寶縣監李質、玄風縣監孫閏生、昌原府使李壽生、密陽府使禹垓, 決杖一百, 收告身。 江華府使禹繼蕃、金城縣監李仁順、高敞縣監蔡申命、盈德縣令金惶、文義縣令趙崝、礪山郡守趙崇智, 收告身。 山陰縣監鄭成良、漆原縣監崔安智、高靈縣監李永蓁、三嘉縣監文碩漢、平壤判官李壽朋、成川府使李惇仁、江陵府使金仲廉、判官李貴華、原州牧使金克己、判官鄭和、醴泉郡守金祗、藍浦縣監吳子善、永春縣監曺尙謙、鎭川縣監裵止訥、懷仁縣監成繼姓、沃川郡守金映璧、全義縣監崔鎭、林川郡守朴輝、咸安郡守柳訓、豐基郡守禹塲、潭陽府使薛晟、河東縣監尹愼德、靑松府使崔尙柔、咸昌縣監權漢生、咸平縣監成繼曾、陰城縣監金淮、旌善郡守朴繼姓、奉化縣監柳暟、果川縣監尹繼智、前全義縣監金嗣源、樂安郡守尹利、淸州牧使黃守正、判官琴以詠、咸陽郡守盧藎卿、前果川縣監任彭孫、包伊浦萬戶鄭愼之、甘浦萬戶庾善言罷職。"

○賜河東君
              鄭麟趾官婢一名。 前此, 中宮誕辰宴, 妓小千金呈巫戲。 麟趾觀而樂之, 上曰: "將賜此妓以娛卿。" 麟趾辭, 至是有是命。
地名: 河東 (慶尚道, 都護府)
年: 1467.0

○初, 金龜石之妻, 李純之女也, 早寡。 其族延昌尉
              安孟聃之奴舍方知者, 無鬚, 貌類女, 善裁縫, 衣女服, 曾通一尼。 尼與李爲隣, 舍方知因得入李家。 遂見寵昵, 常在左右, 飮食同器, 坐臥同席, 衣服同色, 皆窮極奢麗。 奴婢事之如家主, 隣里雖知, 李殊不愧, 醜聲騰播, 臺官糾之。 上令承政院按驗, 以不可汚辱士族, 欲釋之。 吉昌君
              權擥, 力請治罪。 命下舍方知于義禁府獄覈實, 尋付純之區處。 純之掩護不懲, 置諸村莊, 李托浴溫泉往從之。 及純之卒, 舍方知復入李家如初。 憲府之按也, 令女醫驗視, 果夫也。 純之語諸宰相曰: "憲府何刻也? 其根乃贅也, 非眞也。" 時人譏之曰: "俗號女壻爲贅郞, 李公發明眞發明。" 至是韓明澮啓曰: "舍方知復入李家, 醜迹尤著。 請流遠方。" 上曰: "前旣不問, 今亦姑舍之。" 申叔舟與沈澮進曰: "舍方知曾通一尼, 尼遂長髮, 其情可知。 請無留都下, 久汚風俗。" 洪允成曰: "臣與韓繼禧、盧思愼等共聞之, 此事實非虛僞也。" 叔舟又曰: "外間傳言: ‘非舍方知, 乃西房的也。’
                【俗館甥於西房, 因號女壻爲西房。】
              如此人, 《江湖紀聞》亦有之。" 上謂徐居正曰: "卿亦知之乎?" 居正對曰: "果有之。 其辭曰: ‘在天之道曰陰與陽, 在人之道曰男與女。’ 此人非男非女, 殺之無赦。" 上謂左承旨尹弼商曰: "此人非人類。 當逬諸遠裔, 不與同中國, 可永屬外方邑奴。" 李家贍於金, 有一子名由岳, 爲河東君
              鄭麟趾女壻, 嘗泣諫其母, 遂不見容。
地名: 河東 (慶尚道, 都護府)
年: 1469.0

○義禁府啓: "曾降傳旨: ‘逆賊李施愛等緣坐人, 須卽區處。’ 敬此前件緣坐人內處絞人, 令敬差官鄭垠, 據籍憑考年歲施行, 待年人竝保授親屬, 永屬奴婢及安置人內, 其已磨勘前後啓本, 一無差誤者, 幷依律文, 具錄姓名于後。 請令其道觀察使, 差人管押, 次次交割。 咸興人崔玉同父道生、北靑人張奉子毛知、洪原人金春敏父以生ㆍ田達ㆍ父田松, 竝處絞; 定平人李明義妾緣今ㆍ李崇智妾仲德、永興人朴守生弟達生ㆍ圭生、會寧人金致溫弟山守、吉州人李施郁後妻思略、李植亨妻今伊、李英發妻粉伊、弟巨夫非、金九守妻玉台、李宗繼弟宗茂, 永屬唐津縣奴婢; 吉州人李孝宗妻白時, 永屬南海縣婢; 端川人李愼孫母李德、妻丹香、弟敬孫, 永屬寶城郡奴婢; 李愼孫女子敬非, 待年永屬爲婢; 端川人金仁洽妻毛乙介、金致明妻七伊、咸興人金成右妻內隱今、弟長守ㆍ末乙生, 永屬光陽縣奴婢; 金守生三寸姪江中ㆍ亡龍、金成右三寸姪玉年, 待年安置; 咸興人金整妻莫德、弟欣同、利城人金右昌妻金加伊、兄玄玉、弟松德ㆍ順德、北靑人金末孫妻德今, 永屬機張縣奴婢; 端川人李愼孫女子順非、金仁洽女子哲非ㆍ哲斤、金致明女子仇叱介、北靑人朴孝孫子宗繼、張奉子守明、女子三德ㆍ禾德ㆍ粉同、子三同、韓赫女子率今ㆍ貴銀ㆍ召史、金末孫女子石乙金、子銀同、洪原人李乙奉子順伊ㆍ順同、女子吾莊、嚴興發女子於郞、子慶智、咸興人末乙巾女子內里介、子末山、李林子同伊ㆍ同金、金整女子云非ㆍ孝台, 待年永屬爲奴婢; 李施愛孽三寸叔李坤、金九守三寸叔南進、金末孫三寸叔致生, 安置; 北靑人李若同妻弄金、兄孟孫, 永屬固城縣奴婢; 北靑人趙完玉三寸姪莫同ㆍ哲同、崔漢卿三寸姪都致, 待年安置; 北靑人朴孝孫妻聰明、張奉妻班道、妾銀氏夫知、洪原人金春敬妻三德、田達妻終今、弟溫達, 永屬鎭海縣奴婢; 咸興人朱澄女子終非、子終達、韓崇智女子仇非, 待年永屬爲奴婢; 咸興人嚴承敏妻今台、李義生妻內隱伊、弟仲生、北靑人韓赫弟孝同、洪原人韓繼春妻貴德、兄繼生、崔漢卿妻內隱伊、咸興人朱澄妻栗伊, 永屬河東縣奴婢; 金守生女子毛老非、金右昌子金干、女子石乙非、李林女子李德, 待年永屬爲奴婢; 北靑人朴成伯壻朴安道ㆍ姜水生ㆍ金繼生、李孝紀子光山安置; 北靑人李孝順兄孝詳ㆍ孝精, 永屬南海縣奴; 北靑人趙完玉妻寶今、妾玉非、弟山玉、咸興人安仲生妻班德、子內隱同ㆍ末乙山、崔玉同母生德、妻勝非、弟玉實, 永屬泗川縣奴婢; 吉州人金性命子無作只, 待年永屬爲奴; 咸興人崔玉同三寸叔化尙、李仲和三寸叔李興, 安置; 洪原人李乙奉妻虫介、趙壁妻性今, 永屬東萊縣婢; 咸興人韓崇智兄韓守, 永屬興陽縣奴; 吉州人崔閏孫子同於之, 待年永屬爲奴; 咸興人金玉生妻白時、弟玉田ㆍ觀南、金守生妻亏斤、弟山已, 永屬長興府奴婢; 韓崇智子哲同、金玉生子義同、金水生女子德非, 待年永屬爲奴婢; 金守生三寸姪江金, 待年安置; 定平人鄭惠妻加伊永, 屬迎日縣婢; 慶源人孟崇仁妾慶源花、崔得敬妻玉今、弟敏敬、鍾城人咸汝諧妻莫加、會寧人朴盡孝妻月花, 永屬長鬐縣奴婢; 李施愛妾女子李非、李施郁子茂山、咸興人崔玉同弟崔山、咸汝諧女子石乙莊ㆍ仇夫, 待年永屬爲奴婢; 永興人朴守生三寸姪金伊丁、會寧人朴盡孝三寸姪連孫, 安置昆陽; 咸興人金成雨三寸姪略同ㆍ孝孫、安仲生三寸姪安山、朴守生三寸姪鐵山ㆍ末應山, 待年安置。" 上令院相議之。 高靈君
              申叔舟、領議政韓明澮、寧城君
              崔恒、仁山君
              洪允成、昌寧君
              曺錫文、左議政金礩、左贊成金國光等議啓曰: "李施愛等, 非他反臣之比, 至擧兵抗國。 經時乃定, 其時所殺節度使以下, 無慮數百人, 皆國之良。 先王初欲屠城, 當其旣得施愛, 放軍之日, 深恨未盡捕斬。 今若處其緣坐人於近道, 非徒不如法, 無以懲惡。 且脅從旣皆勿治。 今之緣坐, 無首從悉配極邊, 年未滿者十歲以上竝配, 以鑑萬世。 治大逆而經年未定, 實爲稽緩。 宜速定。" 從之。

○傳旨義禁府: "永屬亂臣康純妻富貴于昆陽, 妾春月于熊川, 弟末生于海南, 孽弟春生于固城, 子碩孫妾玉今于河東, 妾觀音非于泗川, 吳致權母卜之、妹五音粥于茂長, 閔叙妻石非于金海, 孽弟吾乙未于興陽, 朴自河兄自江于河東, 卞自義妻終生于固城, 曺敬治繼母終今、孽兄仲生ㆍ繼生ㆍ末生于長鬐, 李之楨父灼于寧海, 盧守同父祐于昌原, 崔戒之妻敬順于三元, 妾流伊、今音德于昆陽, 張益之妻甫德、妾子亡金ㆍ今音同于固城, 張順之妻陽非、妾龍非于盈德, 蔣西妻仲今、妾介德ㆍ延非于機張, 辛井保妻召史于寧海, 金實父憐先、妻權月、後妻善莊于鎭海, 曺允信父夢暉、文致彬父郁于興陽, 妾訥加伊、性非于光陽。 安置吳致權孽三寸叔加八里、卜仲于茂長, 閔叙妾女壻李玉山、三寸姪信同于昌原, 三寸姪乙同于興海, 朴自河三寸姪義宗于河東, 曺敬治孽三寸叔衆伊于固城, 者乙未、干麿孽三寸姪加沙、弟麻丁、異母弟介同于寧海, 洪亨生兄利生于沃溝, 異母弟利壽于盈德, 三寸姪季孫、哲孫于海南, 李之楨弟之斡、孽兄順生于延日, 姜利敬兄利誠于順天, 盧守同弟守剛、三寸叔禧禎、祉祈于固城, 弟守城于昌原, 辛井保兄鼎保、三寸姪緝ㆍ繡ㆍ樑ㆍ繼ㆍ緖于東萊, 兄益保、孽三寸姪卜只ㆍ同玉于河東, 孽兄存者于寧海, 孽三寸姪巾之ㆍ達亡ㆍ內隱同于梁山, 曺允信兄允屋、三寸叔仲敗ㆍ景明、三寸姪加朴于扶安, 文致彬兄有彬于羅州, 盧敬孫弟信孫于務安, 李鐵柱兄鈴柱、弟石柱于海南, 趙順宗孽三寸叔安守于順天, 趙永達弟永哲于鎭海, 李仲淳弟叔淳于長鬐, 金昌孫弟廣孫于盈德, 崔緩孽三寸叔都致于昆陽爲奴婢。 保授吳致權女子吳非于外祖中和住甲士楊孝順, 閔叙女子仲非于金海定役母石非, 洪亨生孫子方麿赤于安岳住從祖母火者羅友明妻七寶, 崔戒之子三亨、三利于昆陽定役母敬順, 張益之子芿叱同ㆍ萬同于固城定役母甫德, 蔣西子石乙伊于機張定役母仲今, 妾子哲同ㆍ哲山于機張定役母介德, 金實子升孫于鎭海定役母權月, 文致彬妾子亡吾之于光陽定役母性非, 李夏子正守ㆍ木守于賜柳漢婢母萬非, 竝待年永屬奴婢。 保授康純三寸姪金無赤于藍浦住母卜守, 阿只于潭陽住母命斤, 閔叙三寸姪石同于連山住母閔發妻李氏, 孽三寸姪山伊于報恩住母內隱伊, 洪亨生三寸姪虫介于尼山住母丹奉, 玄石ㆍ乙石于尼山住母彭非, 孝石于尼山住母允德, 李之楨孽三寸姪順同于星州住母召史, 姜利敬三寸姪命重于外祖順安縣令金孝振, 竝待年安置。"
地名: 河東 (慶尚道, 都護府)
年: 1470.0

○傳旨義禁府曰: "蓬原君
              鄭昌孫賜給亂臣李裕基妻雪非、女子加叱仇之、末非、莫今, 右參贊黃孝源賜給李裕基女子小斤召史, 善山付處李貞元, 瑞興安置高承益、承厚, 康津官奴定屬康孝文兄孝誠ㆍ弟孝舜, 孝文妻未同保授妾女子孝今, 左承旨尹繼謙賜給姜利敬妻末非及末非保授子今丁、女子謁今ㆍ世今, 愼氏保授姜利敬女子終今, 海南安置姜利讃、姜利溫, 金孝震保授姜命重, 靈巖安置姜利仁、姜利順, 順天安置姜利誠、泗川安置姜利興、姜利恭、姜利行, 河東爲奴尹末孫, 巨濟官婢定屬春非, 全州接母保授卵生, 戶婢石非保授億丁、萬丁, 靈巖安置許氏保授連同, 羅州安置趙治、趙孟根、趙季根、韓山充軍李季明, 平山爲奴慶由恭, 海南爲奴金孝祖, 順天付處趙哲山等放送。 星州官奴永屬楊有源、楊得源、楊繼源本州安置, 掌隷院定屬&#x2497D;婢件伊、四月給其所乳養&#x2497D;女子修理及乳兒。"

○傳旨義禁府、刑曹, 放善山
              上林驛徒役鄭道、葛之淡、孫德右, 河東官奴永屬孫繼溫, 善山
              安谷驛徒役吳順宗、仇成, 尙州
              洛東驛徒役朴安、閔守、金桂同, 咸昌
              德通驛徒役黃終問, 海州
              望汀驛徒役金何。

○先是, 命曾經政丞及議政府、六曹參判, 議世祖大祥後睿宗喪制。 河東府院君
              鄭麟趾、靑松府院君
              沈澮、右贊成盧思愼、刑曹判書咸禹治、兵曹判書李克培、戶曹判書徐居正、吏曹判書權瑊、工曹判書梁誠之、禮曹判書金謙光、吏曹參判鄭崇祖、禮曹參判李承召、戶曹參判宋文琳、工曹參判韓㠖議: "喪制, 國之大事, 正喪、短喪外, 無他權制。 世祖大王喪畢後, 大王大妃侍從之人服色, 宮內從吉, 朝廷因素服, 以終睿宗之喪, 何如?" 蓬原府院君
              鄭昌孫、高靈府院君
              申叔舟、上黨府院君
              韓明澮、綾城府院君
              具致寬、仁山府院君
              洪允成、南陽府院君
              洪達孫、上洛府院君
              金礩、領議政尹子雲、右議政韓伯倫、刑曹參判李克墩議: "大王大妃已除睿宗之服, 世祖喪畢後, 凡侍從者禮宜從吉。 一宮之內, 吉、凶混處, 其於情禮, 似未穩當, 世祖禫後, 權除從吉, 可也。 然古制三年而除, 或以日易月, 二十七日而除, 睿宗之喪, 行已十月, 易月之制, 則已過; 三年之制則未及, 竝無所據。 今權宜從吉, 出於不得已耳。 權亦不拘於故例, 世祖禫後, 睿宗小祥, 纔隔旬日, 權着禫服, 至睿宗練日, 服練行祭, 而除喪, 仍服禫服; 中月而禫, 而祔廟, 何如?" 兵曹參判李永垠議: "三年通喪, 臣子當據大經, 不可輕易從權以議之。 但睿宗之喪, 在世祖大祥後, 則大王大妃釋衰服禫, 其侍從亦釋衰服禫。 殿下於壓尊之地, 不可以凶服處之。 且世祖祔廟後服色, 異處之亦難。 大王大妃旣卽吉, 則當進豊呈, 不可以睿宗喪廢之。 此時殿下不可以凶服見, 又不可從權吉服而還釋矣, 此皆事之難處。 臣意以謂, 世祖大祥之日, 從權竝除睿宗之喪, 何如? 又若睿宗喪, 旣除於世祖大祥之日, 則景安殿祭, 依永昌殿行之; 祔廟, 則於世祖祔廟時同祔。" 至是, 命更議于尊屬宗親。 孝寧大君
              (補)
                  〔&#x25677;〕
                
              、密城君
              琛、銀川君
              穳、鎭南君
              終生、樂安君
              寍、王山君
              躋議, 與鄭昌孫議同。 從昌孫等議。 仍傳曰: "今從吉, 外人豈知予不得已之意哉? 其諭諸中外, 俾知其由。" 遂下懿旨禮曹曰: "三年通喪, 本乎天經, 固當自盡。 然今予方聽斷庶務, 屬闋世祖大王之服, 凡侍從予者, 亦宜從吉, 第因睿宗之喪未除, 一國之內, 吉、凶相混, 其於情禮, 實爲未穩。 古者諒陰三年不言, 厥後從權卽政, 且以日易月, 二十七日而除, 是豈樂爲? 皆出於不得已也。 以今揆古, 諒陰之制, 不可行於今日, 問于宗戚、大臣, 皆以爲: ‘從權適變。’ 合有降殺。 其自睿宗小祥過後, 釋衰從吉, 三年終制後, 陞祔大廟如禮, 其中節目, 磨鍊施行。" 又命議京畿各驛, 除下道驛吏移役之法。 鄭昌孫、申叔舟、韓明澮、具致寬、沈澮、洪允成、金礩、尹子雲、李克墩議: "彫殘各驛, 以他驛吏, 輪次移役, 不勝其苦, 或至逃散, 不能自存, 彼此俱困, 實爲未便。 令其道觀察使, 親考殘驛人吏、助役、日守、轉運奴婢口數及立馬位田之數以啓, 計其殘盛, 量給助役人戶, 永除移役, 何如?" 鄭麟趾、洪達孫、韓伯倫、盧思愼、李克培、徐居正、權瑊、梁誠之、金謙光、鄭崇祖、李承召、韓㠖、李永垠、宋文琳議: "蘇復之策, 移役外, 他無可行條件。 仍舊何如?" 咸禹治議: "各其驛奴, 以附近諸司奴及亂臣奴, 量數充給, 除下道驛吏移役, 何如?" 從昌孫等議。 又議昭悼公立後春城君
              譡陞職可否。 鄭麟趾、鄭崇祖、李承召、宋文琳、韓㠖、李永垠議: "昭悼公得罪宗社, 其立後春城君, 世代疏遠, 不宜陞職。" 鄭昌孫、申叔舟、韓明澮、具致寬、沈澮、洪允成、洪達孫、金礩、尹子雲、盧思愼、李克墩議: "昭悼公得罪宗社, 不得正諡, 不宜論以王子之例。 世宗承太宗之志, 立後奉祀, 恩亦至矣。 雖以王子待之, 春城君以世代考之, 則於昭悼公, 在曾孫之行, 例不宜陞職。 且昭悼公非不遷之主, 其奉祀, 當止三代。 春城君宜從本職, 奉祀三代而止。" 韓伯倫、咸禹治、李克培、徐居正、權瑊、梁誠之、金謙光議: "昭悼公立後, 依王子、諸君例, 何如?"
地名: 河東 (慶尚道, 都護府)
年: 1472.0

○御經筵。 講訖, 掌令李孟賢、獻納崔漢禎啓曰: "鄭麟趾家奴李逢、金祿毆殺盧敬熙, 此非奴輩殺之, 麟趾實令其奴拿來, 豈麟趾不知? 爲麟趾者, 固當謝罪之不暇, 反上言, 欲掩己過, 其罪大矣。 今不罪之, 何以戒後? 請鞫之。" 上曰: "河東安得知之?" 孟賢等又啓曰: "冠岳山賊人幷其妻, 置重典。 臣等竊以爲, 罪之大者, 無如亂臣, 而妻、妾猶不坐, 恐後世以此藉口, 爲濫刑之端也。" 上曰: "爾言然矣。 初欲置重典者, 以其助賊抗拒官兵故也。"

○司憲府持平金利貞、司諫院正言李仁錫來啓請鞫鄭麟趾, 傳曰: "河東所不知, 不可推也。" 利貞等更啓曰: "遠方奴僕有行不義者, 其家長尙且治罪, 況家內事乎? 若以爲勳舊大臣而不問, 則臣恐有力者, 皆得擅殺民, 無所措手足矣。" 不聽。
地名: 河東 (慶尚道, 都護府)
年: 1474.0

○先是河東府院君
              鄭麟趾、領議政申叔舟入侍經筵, 啓上言訴冤、選上差定及軍額等事, 命更議之, 至是議啓, 鄭麟趾、申叔舟及蓬原府院君
              鄭昌孫、茂松府院君
              尹子雲、右議政成奉祖議: "選上奴子餘數, 分屬各司, 如有公家之役, 臨時聚役, 事畢後, 還送其司, 且訴冤者雖無該司退狀, 如有憲府退狀, 則許呈當直廳、義禁府、司憲府, 訟者則亦許直呈于當直廳爲便。" 從之。 鄭麟趾ㆍ鄭昌孫ㆍ申叔舟ㆍ尹子雲ㆍ成奉祖、領敦寧府事尹士昕、左贊成盧思愼、右贊成尹弼商、兵曹判書姜希孟、陽川君
              許琮、平陽君
              朴仲善、吏曹判書鄭孝常、居昌君
              愼承善、禮曹判書李承召ㆍ知中樞府事許亨孫、襄陽君
              林自蕃、綾原君
              具文信、延安君
              李淑琦、昆山君
              裵孟達、兵曹參判韓致禮、上護軍金堅壽、行護軍趙誠山、同知中樞府事芮承錫、大司諫鄭佸議: "太宗朝設內禁衛, 定額六十, 至世宗朝, 加四十爲一百, 以不精而還減四十, 今加定額爲二百, 其數冗故不精。 請減一百。" 文城君
              柳洙、左參贊李克培、戶曹判書李克增、月城君李鐵堅、信川君
              康袞、善山君
              金嶠、刑曹判書李繼孫、工曹判書魚世恭、同知中樞府事尹岑、大司憲李恕長議: "去庚寅年, 革鷹揚衛一百, 加定內禁衛一百爲二百, 其試才一依大典之法, 則不可謂不精, 況禁兵不宜輕減。" 鄭麟趾、鄭昌孫、申叔舟、尹子雲、尹士昕、成奉祖、盧思愼、尹弼商、姜希孟、許琮、朴仲善、鄭孝常、李鐵堅、許亨孫、金嶠、康袞、愼承善、林自蕃、具文信、李淑琦、裵孟達、韓致禮、尹岑、李恕長、金堅壽、趙誠山、芮承錫、鄭佸議: "世宗朝定甲士之數六千, 今加數爲一萬, 請減二千五百。 且正兵元數五萬五千一百十五, 《大典》撰定時, 減一萬二千六百十五, 而數止四萬二千五百, 今不可又減。" 李克培議: "去壬午年, 世祖命臣括軍丁于下三道, 得十三萬餘人, 世祖慮有脫漏者, 命權攀等更刷漏丁, 猶慮其未盡, 命金礩大加搜括, 以成軍籍, 其時獻議者, 多以謂不可, 世祖排群議, 斷然行之, 爲萬世軍國大計也。 至庚寅年, 別侍衛二千四百減九百, 甲士二萬減一萬, 破敵衛三千減五百, 隊卒三千四百四十減四百四十, 彭排六千減一千, 正兵八萬六千減五千八百六十, 壬辰年又減九千七百四十五, 兩年所減正兵之數已多。 今又減之, 則兵卒單少, 脫有緩急, 無以濟事, 其於軍國大計何如? 若慮軍戶罷敝, 當疏其番數, 以休其力。 臣又聞, 前日減軍額之時, 吏售其奸, 所減者皆富戶, 而貧艱者不得行賂, 猶編軍籍, 其弊不貲。 請依《大典》數勿減。" 上從柳洙等議, 仍內禁衛舊數, 從麟趾等議, 正兵依新定《大典》數, 甲士則減二千。 上又命兵曹: "水軍逃亡物故者, 以今減正兵及保、甲士保充定, 其子支曾定他役者, 推移完聚。 各浦鹽盆有無覈實蠲減, 土木雜役一皆除之, 專爲治船防戍, 各官守令、各浦萬戶, 非法橫使者, 重論罷黜, 正兵亦依水軍例給牌檢察, 以防代立, 今減正兵及保, 水軍外勿定他役, 而正兵元額內有逃亡物故者, 以此充定。 如有守令濫役爲醫ㆍ律學生、書員、日守者, 重論罷黜。 甲士額外當減者, 不宜一時頓減, 其物故及鍊才不入者, 勿充數漸減之, 役軍則彭排元額五千, 而時屬一千四百四十一, 隊卒元額三千, 而時屬一千七百九十六, 近因除料, 人不樂屬, 有名無實, 今以所減甲士之祿, 量加料數, 以勸之充其元額, 以赴役事。" 兵曹據此啓: "水軍視諸色軍, 其役最苦, 以此日就減耗, 固當爲先充差, 然今減正兵ㆍ甲士及其保, 不可盡屬之, 擇其壯實者, 依《大典》, 試走力, 分屬于彭排, 隊卒以其餘充定, 且水軍本令世傳其役, 欲其慣於舟楫, 而守令不究立法本意, 移屬子支於他役, 甚不可也。 令節度使竝刷還完聚, 其鐵物吹鍊, 陸物備辦, 係關治船, 防戍事外, 如禮葬、造墓及一應土木之役, 竝蠲除以寬其力, 守令、萬戶或有非法役使者, 依隱占使喚空歇軍役律, 一名杖八十, 每三名加一等, 罪止杖一百, 罷黜充軍, 今所減正兵, 守令濫役, 爲醫ㆍ律ㆍ學生、書員、日守者罪亦如之, 甲士鍊才不入而願屬捉虎甲士者勿聽, 數準今定額而後聽之, 彭排、隊卒不得滿額, 專由(余),
                〔除〕
              料而然。 今於甲士遞兒職從五品減二, 從六品減十, 從七品減三十三, 從八品減五十六, 從九品減六百九十九, 則都計八百人祿俸。 以此移給一年立番彭排一千、隊卒六百朔料何如?" 下院相議之, 鄭麟趾、申叔舟、尹子雲議: "皆依所啓施行, 但今減正兵及保、甲士保勿試, 彭排隊卒竝充水軍爲便。" 從之。
地名: 河東 (慶尚道, 都護府)
年: 1476.0

○先是, 何東府院君
                  〔河東府院君〕
                
              
              鄭麟趾、領議政鄭昌孫、上黨府院君
              韓明澮、昌寧府院君
              曺錫文、上洛府院君
              金礩、右議政尹子雲、坡川府院君
              尹士昕議: "兩界守令、萬戶、僉節制使等往還, 皆給馬。 然幷率自己奴馬, 皆未及給祿之限。 自今解由斜出後, 自任所至京中, 計程途遠近, 倍加日限爲便。" 啓下兵曹, 至是兵曹啓: "謹按《大典》祿科條註節該: ‘有故科前未及受者, 科後百日則追給, 守令遞任者, 解由外因公務未來, 則雖過限, 計程途, 啓聞追啓。’ 今詳兩界, 非他道例, 程途隔遠, 限內未及上來, 因此未得受祿者多。 今後兩界守令ㆍ僉節制使ㆍ萬戶等, 於程途元限加半, 何如?" 從之。